KOMISSION TIEDONANTO NEUVOSTOLLE Cotonoun sopimuksen 96 artiklan mukaisten neuvottelujen aloittamisesta Keski-Afrikan tasavallan kanssa

Keski-Afrikan armeijan entisen ylipäällikön François Bozizén johtamat kapinalliset joukot kaatoivat presidentti Ange-Félix Patassén demokraattisesti valitun hallinnon 15. maaliskuuta 2003.

Maaliskuun 16. päivänä pitämässään puheessa itsensä presidentiksi nimittänyt François Bozizé ilmoitti keskeyttävänsä perustuslain soveltamisen sekä hajottavansa kansalliskokouksen ja hallituksen. Vaikka Bozizé keskeytti tilapäisesti demokratian kehityksen, hän lupasi koota väliaikaisen kansallisen neuvoston, laatia poliittisten puolueiden ja maan dynaamisten voimien kanssa yhteisen ohjelman siirtymäkaudeksi ja jatkaa avointen vaalien pitämistä.

Vaalivalmisteluiden lisäksi painopisteiden ilmoitettiin olevan keskustelujen jatkaminen Bretton Woodsin toimielinten kanssa, kansallisen armeijan uudelleenjärjestäminen, aseistariisunta, hallinnon uudelleenjärjestäminen, rahavarojen tasapainoon saattaminen sekä taistelu HIV:tä ja aidsia vastaan.

Perustuslain soveltamisen keskeydyttyä presidentillä on laajat valtaoikeudet ja hänellä on oikeus säätää lait. Hän esimerkiksi nimitti uudeksi pääministeriksi pitkään oppositiossa olleen ja laajasti arvostetun Abel Goumban. Väliaikaisen kansalliskokouksen kokoonpanoa, vaalien aikataulua tai toimielinten toimintaa siirtymäkaudella ei ole täsmennetty.

Maaliskuun 21. päivänä antamassaan julistuksessa Euroopan unioni tuomitsi tiukasti sotilasvallankaappauksen ja muistutti olevansa sitoutunut kunnioittamaan demokraattisia periaatteita, jotka ovat ehtona yhteistyölle Keski-Afrikan tasavallan kanssa. Sotilasvallankaappauksen ovat tuominneet myös Keski-Afrikan talous- ja rahayhteisö (CEMAC), Sahelin ja Saharan maiden yhteisö (CENSAD) ja Afrikan unioni, jonka keskuselin kehotti kieltämään Keski-Afrikan tasavallan osallistumisen unionin toimintaan. Lisäksi valtion heikkous ja maan resurssien hoito aiheuttavat huolta.

Edellä esitetyn ja Cotonoun sopimuksen 9 ja 96 artiklan määräysten perusteella komissio ehdottaa neuvostolle AKT-osapuolen kutsumista neuvotteluihin tilanteen perusteelliseksi tutkimiseksi ja tarvittaessa korjaamiseksi liitteenä olevan kirjeen mukaisesti.

Näiden neuvotteluiden tavoitteena on korostaa Euroopan unionin antamaa painoarvoa sille, että Keski-Afrikan tasavalta noudattaa allekirjoittamansa Cotonoun sopimuksen 9 artiklan olennaisia tekijöitä ja selvittää, miten Keski-Afrikan tasavalta aikoo päästä tähän.

Tarkoituksena on erityisesti selvittää, mihin toimenpiteisiin ryhdytään ja miten niitä sovelletaan, jotta varmistettaisiin paluu perustuslailliseen järjestykseen, johon kuuluvat ihmisoikeuksia ja perusvapauksia kunnioittavat vaalit, sosiaalisten perusoikeuksien kunnioittaminen sekä avoimen ja vastuullisen julkisen hallinnon toteuttaminen.

Ennen kuin neuvottelut on käyty ja päätös tarkoituksenmukaisista toimenpiteistä on tehty, Keski-Afrikan tasavallan kanssa ei päätetä uusista sitoumuksista lukuun ottamatta mahdollisia humanitaarisia hankkeita tai suoraan väestölle suunnattuja hankkeita.

Johtava tulojen ja menojen hyväksyjä valmistautuu hoitamaan kansallisen hyväksyjän virkaa toistaiseksi.

LIITE

Luonnos: kirje

Keski-Afrikan tasavallan pääministerille, väliaikaisen hallituksen päämiehelle

Arvoisa pääministeri,

Maaliskuun 21. päivänä 2003 antamassaan julistuksessa Euroopan unioni tuomitsi tiukasti viime maaliskuun 15. päivän sotilasvallankaappauksen. Se myös muistutti olevansa sitoutunut kunnioittamaan demokraattisia ja oikeusvaltion periaatteita, joille AKT-maiden ja EU:n välinen kumppanuus perustuu Cotonoun sopimuksen 9 artiklan mukaisesti.

Edellä mainitun sopimuksen 96 artiklan mukaisesti meillä on kunnia kutsua Keski-Afrikan tasavallan hallitus neuvotteluihin tutkimaan perusteellisesti maassa vallankaappauksen jälkeen vallitsevaa tilannetta ja tarkastelemaan toimenpiteitä, joiden avulla voidaan varmistaa perustuslaillinen järjestyksen palautuminen mahdollisimman nopeasti.

Ehdotamme, että neuvottelut pidetään 15 päivän kuluessa yhteisesti sovittavana päivänä Euroopan unionin neuvoston rakennuksessa Brysselissä.

Kunnioittavasti

Neuvoston puolesta Komission puolesta

Kopiot:

AKT:n suurlähettiläskomitean puheenjohtaja

AKT:n pääsihteeri